-----------------------------------------------------------------------
  10. การควบคุมภายใน

  -----------------------------------------------------------------------

บริษัทได้ให้ความสำคัญต่อระบบการควบคุมภายในทั้งในระดับบริหาร
และระดับปฏิบัติงานอย่างมีประสิทธิภาพ จึงได้กำหนดภาระหน้าที่
อำนาจการดำเนินการของผู้ปฏิบัติงาน และผู้บริหารไว้เป็นลายลักษณ์อักษรอย่างชัดเจน
มีการควบคุมดูแลการใช้ทรัพย์สินของบริษัทให้เกิดประโยชน์ และมีการแบ่งแยกหน้าที่ผู้ปฏิบัติงาน
ผู้ติดตามการควบคุมและประเมินผลเพื่อการตรวจสอบระหว่างกันอย่างเหมาะสม
นอกจากนี้ยังจัดให้มีการควบคุมภายในเกี่ยวกับระบบการเงินโดยได้กำหนดอำนาจอนุมัติในการทำธุรกรรมทางการเงินไว้อย่างเป็นลายลักษณ์อักษร

บริษัทได้จัดให้มีผู้ตรวจสอบภายใน โดยได้แต่งตั้งฝ่ายตรวจสอบภายใน
เพื่อปฏิบัติงานตรวจสอบภายใน โดยเน้นที่ความเสี่ยงของธุรกิจและระบบการปฏิบัติงาน
โดยมีวัตถุประสงค์เพื่อเพิ่มประสิทธิภาพในการดำเนินงานของบริษัท
เพิ่มความเชื่อมั่นของคณะกรรมการตรวจสอบและผู้บริหารระดับสูงว่ามีระบบข้อมูลที่เชื่อถือได้
เพื่อให้เกิดความมั่นใจในการควบคุมดูแลการใช้ทรัพย์สินของบริษัทเป็นไปอย่างถูกต้อง
เพื่อให้คณะกรรมการตรวจสอบและผู้บริหารระดับสูงเกิดความมั่นใจว่าบริษัทมีระบบการควบคุมภายในที่ดีและพนักงานมีการปฏิบัติงานตามระบบการควบคุมภายในที่กำหนดไว้

ผู้สอบบัญชีของบริษัท คือ นายพจน์ อัศวสันติชัย แห่งบริษัท สอบบัญชีธรรมนิติ จำกัด
ซึ่งเป็นผู้ตรวจสอบงบการเงินของบริษัทได้เข้ามาทำการประเมินประสิทธิภาพการควบคุมภายในของบริษัท
และไม่พบจุดอ่อนที่เป็นสาระสำคัญในระบบการควบคุมภายในแต่อย่างใด

ในการประชุมคณะกรรมการครั้งที่ 3/2552 เมื่อวันที่ 26 กันยายน 2552 โดยมีกรรมการตรวจสอบ
3 ท่าน เข้าร่วมประชุมด้วย
คณะกรรมการตรวจสอบได้ประเมินระบบการควบคุมภายในตามแนวทางของ COSO
ซึ่งจากการซักถามข้อมูลจากผู้บริหารและฝ่ายตรวจสอบภายใน
รวมทั้งตรวจสอบเอกสารหลักฐานแล้วสรุปได้ว่า
บริษัทมีระบบการควบคุมภายในอย่างเพียงพอและเหมาะสมแล้ว
โดยกรรมการตรวจสอบมีความเห็นต่อระบบควบคุมภายในของบริษัททั้ง 5 องค์ประกอบ ดังนี้

1)  องค์กรและสภาพแวดล้อม (Organizational Control and Environment Measure)

เพื่อเป็นแนวทางในการปฏิบัติงานทางบริษัทฯ จึงมีการกำหนดเป้าหมายในด้านต่าง ๆ
ขององค์กรไว้อย่างชัดเจน
ซึ่งการกำหนดเป้าหมายนั้นจะถูกกำหนดโดยผู้บริหารซึ่งจะต้องคำนึงถึงความเป็นไปได้ของเป้าหมายนั้น
ๆ ด้วย และมีการปรับโครงสร้างการบริหารงานเพื่อให้การดำเนินงานมีประสิทธิภาพมากยิ่งขึ้น
นอกจากนั้นยังมีการกำหนดกฎระเบียบรวมถึงบทลงโทษเพื่อป้องกันไม่ให้เกิดผลกระทบต่อบริษัท
อีกด้วย

2)  การบริหารความเสี่ยง (Risk Management Measure)

บริษัทฯ มีการวิเคราะห์และประเมินควมเสี่ยงจากการดำเนนธุรกิจอย่างสม่ำเสมอ
เพื่อเป็นการป้องกันผลกระทบที่อาจเกิดขึ้นกับองค์กรและได้มีการกำหนดมาตรการในการบริหารความเสี่ยงนั้น
ๆ โดยมีการแจ้งให้พนักงานทุกคนทราบเพื่อให้ปฏิบัติตามมาตรการที่ได้กำหนดไว้
นอกจากนั้นยังจัดตั้งฝ่ายตรวจสอบภายในเพื่อตรวจสอบความเสี่ยงที่อาจเกิดขึ้นจากการปฏิบัติงานของหน่วยงานต่าง
ๆ

3)  การควบคุมการปฏิบัติงานของฝ่ายบริหาร (Management Control Activities)

บริษัทฯ มีการกำหนดขอบเขต อำนาจ หน้าที่ และวงเงินอนุมัติของฝ่ายบริหารไว้อย่างชัดเจน
และมีการแบ่งแยกหน้าที่ในการอนุมัติ การบันทึกรายการ และการดูแลจัดเก็บทรัพย์สิน
ออกจากกันอย่างสิ้นเชิง นอกจากนั้นแล้วยังมีการกำหนดมาตรการที่รัดกุมในการทำธุรกรรมต่าง ๆ
ซึ่งผู้อนุมัติธุรกรรมจะต้องเป็นผู้ที่ไม่มีส่วนได้เสียในธุรกรรมนั้น

4)  ระบบสารสนเทศและการสื่อสารข้อมูล (Information and Communication Measure)

บริษัทฯ ได้มีการจัดเตรียมข้อมูลต่างๆ ที่เพียงพอต่อการตัดสินใจส่งให้คณะกรรมการบริษัททุกครั้ง
รวมถึงได้ส่งหนังสือเชิญประชุมให้แก่คณะกรรมการบริษัทก่อนมีการประชุมอย่างน้อย 7 วัน
และในการจัดทำรายงานการประชุมนั้นจะมีการบันทึกรายละเอียดต่าง ๆ
เพื่อให้ผู้ถือหุ้นสามารถตรวจสอบได้ นอกจากนั้นทางบริษัท
จะมีการจัดเก็บเอกสารไว้อย่างครบถ้วนและเป็นหมวดหมู่เพื่อสะดวกต่อการค้นหาและป้องกันการเสื่อมสภาพของเอกสารด้วย

5)  ระบบการติดตาม (Monitoring)

บริษัท มีการนำผลการดำเนินงานมาเปรียบเทียบกับเป้าหมายที่ตั้งไว้อย่างสม่ำเสมอ
โดยจัดให้มีการประชุมคณะผู้บริหารเป็นประจำทุกเดือน เพื่อติดตามผลการดำเนินขององค์กร
นอกจากนั้นฝ่ายตรวจสอบภายในยังได้มีการตรวจสอบการปฏิบัติตามระบบการควบคุมภายในทุกไตรมาส
ซึ่งหากตรวจพบข้อบกพร่องที่เป็นสาระสำคัญก็จะรายงานต่อคณะกรรมการบริษัทโดยทันที

นอกจากการประเมินความเพียงพอของระบบการควบคุมภายในตามแนวทางของ COSO แล้ว
คณะกรรมการตรวจสอบยังได้ตรวจสอบงบการเงินประจำปีสิ้นสุด ณ วันที่ 31 กรกฎาคม 2552
โดยมีความเห็นว่างบการเงินดังกล่าวแสดงฐานะการเงินและผลการดำเนินงานที่ครบถ้วนถูกต้องตามหลักการบัญชีที่รับรองทั่วไป